text: Arkæologer: Det er et usædvanligt fund
  03 maj 2018 kl. 10.20
  Udgravninger i Givskud har ført til spor af huse fra vikingetiden og middelalderen
  Menighedsrådet ved Givskud Kirke ønsker sig en ny parkeringsplads. Men projektet bliver lidt forsinket, for arkæologer fra Vejle Museerne har gjort spændende fund på arealet vest for kirken.
  Udgravningsleder Kasper Terp Høgsberg fra VejleMuseerne.: "Fundene vælter simpelthen op ad jorden"
  Arkæologerne har fundet spor af mindst 10 huse og et udbredt kulturlag, det vil sige menneskelig aktivitet gennem lang tid. Der er blandt andet fundet skår fra en krukke, rester af en ovn og gult ler, der kan være rester af et letstampet gulv.
  - Fundene vælter simpelthen op ad jorden. Den bebyggelse, vi har fundet, er fra overgangen mellem sen vikingetid og tidlig middelalder, og det er ikke så tit, man finder det, siger udgravningsleder Kasper Terp Høgsberg fra VejleMuseerne.
  Dækket af sand
  Ifølge Kasper Terp Høgsberg er fundene meget udsædvanlige, da de er meget velbevarede. 
  - Det skyldes, at området har været dækket af et stort lag sand. Muligvis fra etableringen af kirken omkring år 1100. Så vi finder ikke bare stolper, men også gulvlag, det centrale ildsted og bageovne, som har været beskyttet af sandet, fortæller Kasper Terp Høgsberg.
  Arbejdet har været gang i en måned, og arkæologerne forventer at grave et par uger mere. 
  Udgravningslederen forklarer her i video nærmere om, hvorfor fundet er udsædvanligt:
  
  